Гулэжын Хьэзрэт и фэеплъ зэхьэзэхуэ
Аруан щIыналъэм хыхьэ Къэхъун къуажэм дэт курыт еджапIэ №1-м иджыблагъэ щекIуэкIащ абы и унафэщIу щыта Гулэжын Хьэзрэт и фэеплъу къызэрагъэпэща волейболымкIэ зэхьэзэхуэр. Зэпеуэм хэтащ Лэскэн, Аруан щIыналъэхэм щыщ гупхэр.
Фэеплъ зэхыхьэр къыщызэIуахым кърихьэлIахэм я пащхьэм къыщыпсэлъащ Къэхъун дэт курыт еджапIэ №1-м и унафэщI ХьэхъупащIэ Iэмин. Абы къызэхуэсахэм ягу къигъэкIыжащ Хьэзрэт и гъащIэмрэ и лэжьыгъэ IэнатIэмрэ теухуауэ цIыхухэм нэхъ гукъинэж ящыхъуахэр.
— ИкъукIэ си гуапэщ нобэ Хьэзрэт и фэеплъу къызэрагъэпэща зэхьэзэхуэм мыпхуэдиз командэ къызэрырихьэлIар, — захуигъэзащ спортсменхэм Къэхъун къуажэ администрацэм и Iэтащхьэ Къандэхъу Леонид. — Ар сыт и лъэныкъуэкIи щапхъэу щытащ. Мы Iуэхугъуэр къызэзыгъэпэщахэм я къуэшым и фэеплъыр хамыгъэкIуэдэжу илъэс куэдкIэ кIэлъыпсэуну сахуохъуахъуэ.
Курыт школым и унафэщI къалэныр и пщэм къыдэхуэн и пэ Хьэзрэт математикэмкIэ егъэджакIуэу лэжьащ. 1987 гъэм Къэхъун курыт еджапIэ №1 и лэжьакIуэхэм Iэ IэткIэ Гулэжыныр унафэщIу хахауэ щытащ. Математикэр Хьэз-рэт фIы дыдэу ищIэрт. Абы и деж дэIэпыкъуэгъу хуэныкъуэу къакIуэрт иригъаджэу щыта, еджапIэ нэхъыщхьэм къыщрата есэпхэр зыхуэмыщIыжхэри. ИригъэкIуэкI классщIыб лэжьыгъэхэм нэгъуэщI щIыпIэхэм кърашурэ сабийхэр кърашалIэрт. ЕгъэджакIуэхэр абы и дерсхэм къакIуэурэ щIэст — егъэджэкIэм хуеджэхэрт.
Школ директорым и IэнатIэм пэрыхьэн и пэ къихуэу Гулэжын Хьэзрэт класс унафэщIу лэжьащ. Шэч къытумыхьэу жыпIэ хъунущ, абы и нэIэ щIэт гупым адрейхэр псори ехъуапсэу зэрыщытар. Сыт щхьэкIэ жыпIэмэ, зы зыгъэпсэхугъуэ лъэхъэни къанэртэкъым Гулэжыным и сабийхэр зыплъыхьакIуэ е нэгузегъэужь имышэу. Ауэ псом нэхъ гъэщIэгъуэнращи, абы и классыр къанэ щымыIэу пщэдджыжьым сыхьэтиблым ирихьэлIэу Хьэзрэт и унэм къыщызэхуэсырт. Пщэдджыжь зарядкэм къыкIэлъыкIуэу ахэр зэгъусэу волейбол е футбол джэгурт. А псом и ужькIэ сабийхэр я унэхэм зэбгрыжыжхэрт, пщэдджыжьышхэ ящIырти, и чэзум ирихьэлIэу еджапIэм екIуалIэрт. Ахэр иджы балигъ хъуащ гъащIэми увыпIэ хэха щаубыдащ. Гулэжын Хьэзрэт зи класс унафэщIу щытахэу Езийхэ Артуррэ Iэдэмрэ, Къардэн Амур, Понэж Амир, Хъуэст Замир сымэ абы и цIэкIэ школым щагъэуващ класс нэхъыжьхэм щIэс еджакIуэ нэхъыфIхэм мазэ къэс иратыну стипендие.
Школ кIуэцIми школ щIыбми Хьэзрэт ныбжьэгъу куэд щиIащ. Ауэ абы и ныбжьэгъу нэхъ гъунэгъуу сытым дежи щытахэр и классэгъухэращ. ФIэщ щIыгъуейщ, ауэ наIуэщ: илъэс 40-м щIигъуауэ зэныбжьэгъухэр махуитI-щы къэс зэхуэсырт, зэ зым и деж, зэм адрейм и деж. И нэхъыбэм щызэхуэсыр Хьэзрэт и унагъуэрат. Зэныбжьэгъухэр зэдэIэпыкъурт, щIэгъэкъуэн зэхуэхъухэрт.
Хьэзрэт егъэджакIуэ къызэрыгуэкIыу щылэжьами школ директору щыщытами, пщIэшхуэ иIэт. Иджыпстуи абы и классэгъухэм ар ящыгъупщакъым, сыт и лъэныкъуэкIи и унагъуэм щIэгъэкъуэн яхуохъу икIи зи унафэщIу щыта курыт еджапIэм илъэс къэс щекIуэкI абы и фэеплъ зэхьэзэхуэхэм жыджэру хэтхэщ. Гулэжын Хьэзрэт цIыху къызэрымыкIуэт — математикэмкIэ егъэджакIуэ зэчиифIэт, хэкупсэт, унафэщI Iущт, ипэкIэ плъэ цIыхут. Апхуэдэхэр псоми яцIыхун хуейщ икIи зэи ящыгъупщэ хъунукъым.
Фэеплъ зэпеуэм пашэныгъэр щаубыдащ Нарткъалэ къикIа командэм. Абы къакIэлъокIуэ хэгъэрейхэр. Шэрэдж Ищхъэрэ и гупыр ещанэ хъуащ. Зэхьэзэхуэм и судья нэхъыщхьэу щытащ Къэхъун къуажэм дэт курыт еджапIэ №1-м физическэ щэнхабзэмкIэ и егъэджакIуэ Кабалоев Мурадин.
Гулэжын Хьэзрэт и къуэшхэу Анатолийрэ Беслъэнрэ къабгъэдэкIыу зэпеуэм щытекIуахэмрэ къыщыхэжаныкIахэмрэ кубокхэр, грамотэхэр, медалхэр, ахъшэ саугъэтхэр иратащ.
Зэхьэзэхуэр щызэхуащIыжым абы и къызэгъэпэщыныр дэзыIыгъахэм, командэхэм, курыт еджапIэм и лэжьакIуэхэм фIыщIэ псалъэхэмкIэ захуигъэзащ Гулэжын Беслъэн.
Фэеплъ махуэм къекIуэлIа псоми Гулэжын Хьэзрэт и цIэкIэ къаIэта ерыскъыхэр Iуагъэхуащ.
ЖЫЛАСЭ Замир.
